# Julian Cayo-Evans

Julian Cayo-Evans (Silian, 22 d'abril de 1937 - 28 de març de 1995), va ser un activista polític gal·lès i durant un temps líder de l'organització paramilitar Exèrcit Lliure de Gal·les.

## Biografia

Nascut a 'Glandenys', Silian, prop de la ciutat de Lampeter, on també va morir, Cayo-Evans es va educar a l'internat Millfield School al poble d'Street al comtat de Somerset, Anglaterra. El seu pare, John Cayo Evans, va ser professor de matemàtiques al St David's College de Lampeter (més tard rebatejada Universitat de Gal·les, Lampeter) i durant els anys 1941-42 fou High Sheriff of Cardiganshire. El 1955, va ser reclutat per al servei militar, servint en el regiment South Wales Borderers va lluitant contra les guerrilles comunistes a la Malàisia britànica durant la coneguda com a guerra d'alliberament nacional antibritànica. Al seu retorn, va assistir a la Royal Agricultural University de Cirencester, i després d'un període com a administrador colonial a l'Índia Britànica va tornar a Lampeter per criar cavalls de pelatge palomino i de raça appaloosa a la seva granja.

## Activisme polític

Més conegut com a líder de l'Exèrcit Lliure de Gal·les, sembla que Cayo-Evans es va radicalitzar a principis dels anys 60, especialment durant la construcció de l'embassament Llyn Celyn que va anegar la comunitat rural de Capel Celyn. Va estar actiu dins l'Exèrcit Lliure de Gal·les durant la dècada de 1960 i juntament amb altres dos membres, Dennis Coslett i Gethyn Ap Iestyn (també conegut com Gethin ap Gruffydd), va ser jutjat per conspiració per provocar explosions i altres delictes contra l'ordre públic el 1969. Van ser condemnats a quinze mesos de presó.
El 2005, el diari Western Mail va publicar informació procedent dels Arxius Nacionals del Regne Unit, afirmant que Cayo-Evans tenia una "edat mental de 12 anys", i que Coslett, el seu segon al comandament, estava "desequilibrat".

## Cultura popular

L'any 2000, la cervesera Tomos Watkin va canviar el nom del pub de l'hotel Apollo de Cardiff per "The Cayo Arms". I el març de 2008, Anhrefn Records va publicar una gravació de Cayo-Evans tocant l'acordió i parlant entre cançons, principalment presentant-les. L'àlbum es titula Marching songs of the Free Wales Army.

## Referències

* 1 2 Ebenezer, Lyn «Cayo Evans» (en gal·lès). BBC Cymru [Consulta: 12 desembre 2023].
* 1 2 Heath, Tony «Obituary:Julian Cayo Evans» (en anglès). The Independent, 30-03-1995 [Consulta: 12 desembre 2023].
* ↑ «Evans, John Cayo» (en anglès). WHO'S WHO and WHO WAS WHO. Oxford University Press. [Consulta: 12 desembre 2023].
* ↑ «CAYO-EVANS, WILLIAM EDWARD JULIAN (1937-1995), political activist» (en anglès). The Dictionary of Welsh Biography. [Consulta: 12 desembre 2023].
* ↑ «Julian Cayo-Evans» (en anglès). World Biographical Encyclopedia, Inc.. [Consulta: 12 desembre 2023].
* ↑ Huw Meredydd & Clare Hutchinson «Palm Sunday arrests: Welsh nationalists recall dawn raid» (en anglès). BBC News, 12-04-2023 [Consulta: 11 desembre 2023].
* ↑ «Funeral for Free Wales Army chief» (en anglès). BBC News, 26-05-2004 [Consulta: 11 desembre 2023].
* ↑ «Cayo Evans? His mental age is 'about 12 years'» (en anglès). Wales Online, 31-03-2005 [Consulta: 11 desembre 2023].
* ↑ Gibbs, Geoffrey «Tory anger over Welsh pub name». The Guardian, 06-07-2000 [Consulta: 12 desembre 2023].
* ↑ «Cayo Evans – Marching Songs Of The Free Wales Army». Discogs. [Consulta: 12 desembre 2023].

## Bibliografia

* Thomas, Wyn. Hands off Wales - Nationhood and Militancy. Y Lolfa. 2022. ISBN 978-1800992290.